text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000008", "text": "Yesu kadi kala mulombole bandi bana ba bwanga kyelekejo kya kutakamana mu milombelo. (Luka 11:5-13) Padi pano badi shi mu Samadia shi mu Ngadilea, wakomeneja monka mvubu ya kulombela pampikwa kuko\u0304ka. Walombola\u2019byo mu kino kyelekejo kikwabo amba:"}, {"text_idx": "#000009", "text": "\u201cMu kibundi kimo mwadi mutyibi umo kadipo utyina Leza nansha kule\u0304meka muntu. Mu kine kibundi\u2019kyo, mwadi ne mukaji wa kishala umo wadi umwendela\u2019nka kumwendela, unena\u2019mba, \u2018Longa bukomo ami minge yewa otwisambila nandi.\u2019 Inoko, mu kitatyi kimo kadipo bidi usaka, ino kupwa kanena aye mwine amba, \u2018Nansha byonkityinangapo Leza ne kule\u0304meka muntu ye-yense mpika, uno mukaji wa kishala byaunkambakanyanga nyeke, nsa kulonga bukomo atyibilwe mambo molokele, amba aleke kwiya\u2019nka kwiya kumpun\u0303anya na kunombalomba.\u2019\u201d\u200b\u2014Luka 18:2-5."}, {"text_idx": "#000010", "text": "Yesu washintulula\u2019kyo amba: \u201cIvwanai byanena uno mutyibi, nansha byadi mukondame! Shi ke pano, lelo binebine Leza kakabingijapo batongwe bandi bamwabija dyuba ne bufuku, koku wibatu\u0304kijije mutyima?\u201d (Luka 18:6, 7) Le Yesu ukimba kunena bika padi Shandi?"}, {"text_idx": "#000011", "text": "Yesu kasakilepo kunena\u2019mba Yehova Leza udi bwa uno mutyibi mukondame. Ino washiyan\u0303anya\u2019byo amba: Nansha shi uno mutyibi mukondame waitabija pa mwanda wa muntu walomba na kininga, ino Leza aye ukwashanga kupita ne papo. I moloke kadi muyampe, ukalondolola shi bantu abamulombe pampikwa kuko\u0304ka. Ye motwekimwena ku byabweja\u2019ko Yesu amba: \u201cNemulombola\u2019mba, [Leza] ukebabingija bukidibukidi.\u201d\u200b\u2014Luka 18:8."}, {"text_idx": "#000012", "text": "Divule bantu ba munshi ne balanda kebatyibilwangapo mambo moolokele, ino ba lupusa ne bampeta bavudile kupebwa nsambu. Ino Leza kadipo uno muswelo. Pasa kufika kitatyi, usa kutyiba molokele amba babi bapebwe mfuto kadi bengidi bandi batambule bu\u0304mi bwa nyeke."}, {"text_idx": "#000013", "text": "I ba\u0304ni badi na lwitabijo pamo bwa mukaji wa kishala? I bantu banga bakulupile amba Leza \u201cukebabingija bukidibukidi\u201d? Yesu waelekeja\u2019tu mvubu ya kutakamana na milombelo. Ino pa bitala luno lwitabijo mu milombelo, waipangula\u2019mba: \u201cMwana\u0304 muntu pa kufika, le bine ukatana luno lwitabijo pano pa ntanda?\u201d (Luka 18:8) Myanda idi\u2019mo ilombola\u2019mba luno lwitabijo kelukatanwapo na bantu bavule pakafika Kidishitu."}, {"text_idx": "#000014", "text": "Bantu bamo baivwana Yesu bemwene amba badi na lwitabijo. Bekulupile amba i boloke, koku bafutulula bakwabo. Yesu waleta kino kyelekejo ku bano bantu amba:"}, {"text_idx": "#000015", "text": "\u201cBantu babidi bakandile mu tempelo kukalombela, umo wadi Mufadiseo, mukwabo nandi musonkeji wa musonko. Mufadiseo waimana kalombela munda mwandi namino amba, \u2018A Leza, nakufwija\u2019ko mwanda ami nkidipo mwikadile bantu bakwabo\u200b\u2014ba manyengenyenge, bakondame, ba makoji\u200b\u2014nansha mwikadile uno musonkeji wa musonko. Nshikilwanga na nzala misunsa ibidi ku yenga; mpa\u0304nanga kya dikumi kya bintu byonso byonsokolanga.\u2019\u201d\u200b\u2014Luka 18:10-12."}, {"text_idx": "#000016", "text": "Bafadiseo bayukene bu bantu bemwekejanga bu boloke. Balon\u0303anga namino mwanda wa kutulumuna bakwabo. Kadi mafuku abo obetu\u0304di\u0304le abo bene a kushikilwa na nzala i Dya Mwanzo ne Dya Buna\u0301, mafuku mene ekalanga bantu bayule mu nsoko, amba bebamone. Kadi bafutanga nyeke kya dikumi enka ne kya tubimuna tutyetye. (Luka 11:42) Myeji mityetye kunyuma balombwele kafutululo kabo kobafutulwile bantu bitupu amba: \u201cKino kibumbo kya bakubulwa kuyuka Bijila [mungya mumweno wa Bafadiseo] i bantu bafingwe mafingo.\u201d\u200b\u2014Yoano 7:49."}, {"text_idx": "#000017", "text": "Yesu waendelela na kyelekejo kyandi amba: \u201cIno musonkeji wa musonko waimana dya kulampe, kadipo usaka nansha kutu\u0304lwila meso andi mu\u0304lu ino wadi wikupila\u2019nka kwikupila pa kyadi, amba, \u2018A Leza, mfwile\u2019ko lusa, ami kipya-mambo.\u2019\u201d Bine musonkeji wa musonko wetyepeje na kwiyuka kutupatupa kwandi. Yesu wavuya amba: \u201cNemulombola\u2019mba, uno muntu watu\u0304kile kwandi kadi waikele moloke kutabuka yewa Mufadiseo. Mwanda ense wizunzula ukafwijibwa bumvu, ino yewa witu\u0304kija ukazunzulwa.\u201d\u200b\u2014Luka 18:13, 14."}, {"text_idx": "#000018", "text": "Pano Yesu walombola pato\u0304ka mvubu ya kwityepeja. Ano i madingi mayampe ku bandi bana ba bwanga, bene batami\u0304ne mu bantu mudi Bafadiseo bemona bu boloke ne batele mutyima ku bitenta ne byepelo. Kadi i madingi a kamweno ku balondi bonso ba Yesu."}, {"text_idx": "#000019", "text": "I mwanda\u2019ka wesambila\u2019po Yesu mu kyelekejo kyandi kya mutyibi mukondame walonga mungya kulomba kwa mukaji wa kishala?\nLe i lwitabijo\u2019ka lusaka Yesu kutana shi waiya?\nI mwikadila\u2019ka ufwaninwe kwepuka balondi ba Yesu mwine uvudile kumweka mu Bafadiseo?"}, {"text_idx": "#000020", "text": "I mwanda\u2019ka wesambila\u2019po Yesu mu kyelekejo kyandi kya mutyibi mukondame walonga mungya kulomba kwa mukaji wa kishala?"}, {"text_idx": "#000021", "text": "Le i lwitabijo\u2019ka lusaka Yesu kutana shi waiya?"}, {"text_idx": "#000022", "text": "I mwikadila\u2019ka ufwaninwe kwepuka balondi ba Yesu mwine uvudile kumweka mu Bafadiseo?"}, {"text_idx": "#000023", "text": "Malondololo ku Bipangujo Bimanine pa Bible"}, {"text_idx": "#000025", "text": "Wifunde kuyuka i milombelo ya muswelo\u2019ko keilondololwangapo na Leza ne bantu kebevwanikwangapo na Leza."}]